Poliisin mukaan maahanmuuttajanuoret ottivat yhteen Helsingin Asematunnelissa.

Helsingin ydinkeskustassa oli keskiviikkoiltana iso poliisioperaatio. Useita poliisiautoja oli rautatieaseman ympäristössä. Poliisipartioita liikkui asemarakennuksessa.

– Täällä on kaksi tavallista maijaa, yksi tavallinen poliisiauto ja yksi auto, jossa on vähän enemmän putkatilaa. Niiden lisäksi on poliisin kuuluisa mörköauto, jossa on vielä enemmän putkatilaa, Ilta-Sanomien toimittaja raportoi paikan päältä.

Helsingin poliisin mukaan tilanne alkoi illalla yhdeksän jälkeen. Poliisi tuli asematunneliin selvittämään nuorten nahistelua ja rähiköimistä.

– Maahanmuuttajataustaisia nuoria nahisteli asematunnelissa keskenään. Siellä oli isompi porukka, komisario Esa Pennanen kertoo.

Poliisi poisti rähinöitsijöitä paikalta.

– Yksi pahoinpitelytapaus kirjataan ja yksi varkaustapaus, Pennanen luettelee.

Poliisi otti kiinni rikoksesta epäillyt. Tilanne rauhoittui iltakymmeneen mennessä.